ئاشکرایی یان شاردنه‌وه‌ ؟!  حکومه‌تی هه‌رێم دووه‌میان هه‌ڵده‌بژێرێ

هه‌ڵبژاردنی رێگه‌ی دووه‌م ئاکامێکی خراپ بۆ هه‌مووان به‌ دیاری ده‌هێنێ، به‌ڵام تا ئێستاش نازاندرێ بۆچی کاربه‌ده‌ستانی حکومه‌تی هه‌رێمی کوردستان دان به‌راستیه‌کان دانانێن و رووداوه‌کان وه‌کو خۆیان بۆ گه‌ل ئاشکرا ناکه‌ن ؟!  ئه‌مه‌ پرسیاری سه‌ره‌کی شه‌قامی کوردستانه‌ که‌ رۆژانه‌ له‌گۆشه‌و کۆڵان و شوێنه‌ گشتیه‌کاندا دووپات ده‌بێته‌وه‌.

کاربه‌ده‌ستانی هه‌رێم ده‌بێ ئه‌و راستیه‌ له‌به‌ر چاوبگرن که‌ سه‌رکۆنه‌و تیراساو ئاماژه‌کان له‌ خاڵیکه‌وه‌ ده‌ست پێده‌که‌ن، دوایی گه‌وره‌ ده‌بنه‌وه‌. بنه‌مای کاره‌کانی رێکخراوه‌کانی نێوده‌وڵه‌تی ئه‌وه‌یه‌ سه‌ره‌تا به‌ هه‌واڵێک ئاماژه‌ به‌ رووداوه‌کان ده‌که‌ن، ئه‌گه‌ر بنبڕنه‌کراو دووپات کرایه‌وه‌ له‌ راپۆرته‌کانیاندا ئاماژه‌ی پێده‌که‌ن، ئه‌گه‌ر دیسانیشه‌وه‌ رێگری له‌ دووپات بوونه‌وه‌یان نه‌کرا ئیدی پێشنیار و راسپارده‌ بۆ ناوه‌نده‌ بڕیاربه‌ده‌سته‌کان به‌رز ده‌کرێته‌وه‌و ده‌خوازری گوشاری بخرێته‌سه‌ر، له‌ دوایین وێستگه‌شدا هه‌وڵده‌درێ که‌ لایه‌نی تۆمه‌تبارکراو سزا بدرێ.

ره‌وشی ئێستا هه‌رێمی کوردستان له‌ قۆناغی دووه‌م دایه‌. رێکخراوه‌کانی مافی مرۆڤ له‌ راپۆرته‌کانیدا باس له‌ پێشێلکاریه‌کاندا ده‌که‌ن، باس له هه‌بوونی‌ زیندانی نهێنی و ئه‌شکه‌نجه‌دانی گیراوه‌کان ده‌که‌ن، که‌چی زۆرینه‌ی به‌رپرس و کاربه‌ده‌ستانی هه‌رێم له‌جیاتی بابه‌تیانه‌ لێکۆڵینه‌وه‌ له‌ بڕگه‌کانی ناو راپۆرته‌کان بکه‌ن، ژیرانه‌ ره‌فتاریان له‌ته‌کدا بکه‌ن، که‌چی سه‌نگه‌ری له‌دژدا ده‌گرن و ره‌تی ده‌که‌نه‌وه‌!!

کاربه‌ده‌ستانی هه‌رێم ده‌بێ به‌بیر خۆیان بهێننه‌وه‌ که‌ هه‌ر ئه‌و چالاکڤانانه‌ی بواری مافه‌کانی مرۆڤ بوون که‌ باسی تاوانه‌کانی رژێمی سه‌دامیان ده‌کرد، سته‌م و پێشێلکاریه‌کانیان به‌ جیهانیان ئاشنا ده‌کرد، ئێستاش هه‌ر ئه‌وانه‌ن که‌ باس له‌و پێشێلکاریانه‌ ده‌که‌ن که‌ رژێمی تورکیا و هاوشێوه‌کانی دژ به‌ کوردان ئه‌نجامی ده‌ده‌ن، هه‌ر ئه‌و چالاکڤانانه‌شن که‌ له‌نێو راپۆرته‌کانیاندا باسی کرده‌وه‌ دزێوه‌کان و پێشێلکاریه‌کانی لایه‌نه‌ په‌یوه‌ندداره‌کانی هه‌رێمی کوردستان ده‌که‌ن.

کاربه‌ده‌ستانی هه‌رێمی کوردستان ئاگایان له‌و گیراوانه‌ی شه‌ڕی نێوه‌خۆ هه‌یه‌ که‌ بێسه‌روشوێن کراون، له‌جیاتی وه‌ڵامی بنه‌ماڵه‌ی ئه‌و ونکراوانه‌ بده‌نه‌وه‌ که‌چی هه‌وڵی شارده‌نه‌وه‌ی ئه‌و هه‌واڵانه‌ ده‌ده‌ن و نایانه‌وێ باس له‌و کێشه‌یه‌ بکرێ. ئه‌وان ئاگایان له‌و خه‌ڵکانه‌ هه‌یه‌  که‌ به‌ گومان گیراون و له‌ زیندانه‌کاندا راگیراون و هیچیان له‌سه‌ر ساغ نه‌بۆته‌وه‌، نه‌ ئازادیان ده‌که‌ن و نه‌ دادگه‌ییان ده‌که‌ن، که‌چی رێگه‌ له‌ رێپێوانی بنه‌ماڵه‌ی ئه‌و گیراوانه‌  ده‌گرن، هه‌واڵی گیران و رێپێوان و داخوازیه‌کانی بنه‌ماڵه‌ی گیراوه‌کان ده‌شارنه‌وه‌.

کاربه‌ده‌ستانی هه‌رێم ئاگایان له‌و ره‌فتارانه‌ هه‌یه‌ که‌ هه‌ندێ بازگه‌ دژ به‌ خه‌ڵک ده‌ینوێنن یان هه‌ندێ پۆلیس و ئاسایش دژ به‌ رۆژنامه‌وانان ئه‌نجامی ده‌ده‌ن، به‌ڵام له‌جیاتی رێنوێنی کردن، به‌ پاداشت و دیاری دڵ گه‌رمیان ده‌که‌ن.

کاربه‌ده‌ستانی هه‌رێم لاسایی فه‌رمانڕه‌وایانی دیکه‌ی ناوچه‌که‌ ده‌که‌نه‌وه‌، هه‌موو خاڵه‌کانی نێو راپۆرته‌کان ره‌ت ده‌که‌نه‌وه‌، به‌ دژایه‌تیکردن و ناحه‌زی لێکی ده‌ده‌نه‌وه‌، ده‌یانه‌وێ هه‌موو جیهانیان وه‌کو ئه‌وان بیر بکه‌نه‌وه‌و شاباشی کرده‌وه‌کانی ئه‌وان بکه‌ن. هه‌رێمی کوردستان به‌ دوڕگه‌ی ئارام و واقواقی جیهان بناسن!!

درێژه‌دان به‌ شاردنه‌وه‌ی هه‌واڵ و زانیاریه‌کان نه‌ک هه‌ر خزمه‌ت به‌ ره‌وشی ئێستا و داهاتووی کوردستان و کێشه‌که‌ی ناکات، به‌ڵکو قه‌یران و ته‌نگژه‌یه‌کی گه‌وره‌ش بۆ داهاتوو دروست ده‌کات.

له‌و کوردستانه‌ی که‌ ده‌مانه‌وێ وه‌ک ئه‌زموونی دیموکراتیزه‌کردنی رۆژهه‌ڵاتی ناڤین ناوی بهێنرێ، کاتێک که‌سێک، رۆژنامه‌وانێک ده‌گیرێ، شوێن بزر ده‌کرێ، له‌هه‌ندی باریشدا ئازارو ئه‌شکه‌نجه‌ ده‌درێ و ده‌ویسترێ به‌ زۆره‌که‌ی ئه‌وه‌ی گه‌ره‌کیانه‌‌  به‌ وته لێیوه‌ربگرن!! کاتێک رووداوێک ده‌قه‌ومێ به‌بێ لێکۆڵینه‌وه‌ بڕیاری پێشوه‌خت ده‌درێ و که‌سانێک تاوانبار ده‌کرێن. ئه‌مه‌ له‌ کاتێکدا به‌پێی یاسا تا ساغ بوونه‌وه‌ی تۆمه‌ته‌که‌، که‌سه‌که‌ بێ تاوانه‌ و نابێ ناوی بزڕێندرێ.

کاربه‌ده‌ستانی حکومه‌تی هه‌رێم ده‌بێ ئه‌و بوێریه‌یان تێدا هه‌بێ که‌ راستی رووداوه‌کان بۆ کوردستانیان ئاشکرا بکه‌ن، ده‌بێ  هه‌واڵ و زانیاریه‌کان که‌ وه‌ده‌ستهێنانیان مافی هه‌مووانه‌ به‌ مێدیاکان و به‌ رۆژنامه‌وان بده‌ن.

کاتێک یه‌کێک به‌ ده‌نگی نزمیشه‌وه‌ داوای چاکسازی و ئاشکرایی له‌ دامه‌زراوه‌کانی حکومه‌ت ده‌کات، رووبه‌ڕووی ده‌یان سوکایه‌تی پێکردن ده‌بێته‌وه‌. به‌یاننامه‌ی له‌سه‌ر بڵاو ده‌که‌نه‌وه‌، بابه‌تی جۆراوجۆری له‌سه‌ر ده‌نووسن و پێداگری له‌سه‌ر هه‌ڵه‌و کێماسی و تۆمه‌ته‌کان ده‌کرێ.

کاتێک رووناکبیرێک، رۆژنامه‌وانێک، سیاسه‌توانێک و که‌سێکی ئاسایی ده‌پرسێ" به‌رپرسه‌کان ئه‌مانه‌تان له‌ کوێ هێنا؟!" یه‌کسه‌ر به‌ تابووری پێنجه‌م تۆمه‌تباری ده‌که‌ن. کاتێک هه‌موو ده‌رگه‌کان به‌ ڕووی جه‌ماوه‌ر داده‌خرێن و ده‌لاقه‌یه‌ک بۆ گه‌یاندنی داخوازیه‌کانی نامێته‌وه و به‌ ناچاریه‌وه‌‌ بۆ خستنه‌ڕووی داخوازیه‌کانی رۆژانه‌ی ده‌ڕژێته‌ شه‌قامه‌کانه‌وه‌ به‌ ئاژاوه‌گێرو دوژمنی ئه‌زموونی کوردستان تاوانباری ده‌که‌ن و به‌ گولله‌ بڵاوی پێده‌که‌ن، ده‌یگرن و به‌ قسه‌ی خۆیان ئاقڵی ده‌که‌ن!!

کاربه‌ده‌ستانی هه‌رێم ئه‌گه‌ر بیانه‌وێ بۆ خزمه‌تکردنی گه‌ل و نیشتمان له‌سه‌ر کورسی ده‌سته‌ڵات بمێننه‌وه‌، دره‌نگ یا زوو ده‌بێ هه‌نگاوی ئاشکرایی بگرنه‌ به‌ر، هه‌واڵ و زانیاریه‌کان له‌ به‌رده‌ستی گه‌ل دابنێن، ده‌نا مێژوو به‌زه‌یی به‌که‌س دا نایه‌ته‌وه‌. رێکخراوه‌کانی نێوده‌وڵه‌تیش به‌ بودجه‌و به‌خشینی زه‌وی و زێده‌ماف بێده‌نگ ناکرێن.

‌ی لێوه‌ربگیرێ که‌ زارو ئه‌شکه‌نجه‌ ده‌درێ و ده‌ویسترێ به‌ زۆره‌که‌ی وته‌ی لێوه‌ربگیرێ و ێک، رۆژنامه‌وانێک ده‌گیرێ‌ڵکو قه‌یرا

14-7-2007

[email-masked]